wickkiey/tamil-wikipedia-chunked huggingface dataset:
# தமிழ் விக்சனரி

**தமிழ் விக்சனரி** என்பது சொற்களுக்கான பொருள், அவற்றின் மூலம், ஒலிப்பு (பலுக்கல்;உச்சரிப்பு), எடுத்துக்காட்டு வாக்கியங்கள் தொடர்கள் முதலியவற்றை உள்ளடக்கிய, கட்டற்ற பன்மொழி அகரமுதலியொன்றைக் கூட்டு முயற்சியில் உருவாக்கும் ஒரு திட்டமாகும். தமிழ்-தமிழ், ஆங்கிலம்-தமிழ், தமிழ்-ஆங்கிலம் மட்டும் அல்லாமல் பிரன்சிய மொழி, சிங்களம், மலேய மொழி போன்ற பிற மொழிச் சொற்களிலும் இதில் விளக்கம் பெற முடியும். இத்திட்டம் விக்கியூடக நிறுவனத்தின் தமிழ் திட்டங்களில் ஒன்றாக, 2004 ஆம் ஆண்டு, சூலை 24 நாளன்று தொடங்கப்பட்டது.
# தமிழ் விக்சனரி

## புள்ளிவிபரங்கள்

- சொற்கள்: 2,42,970
# தமிழ் இணையக் கல்விக்கழகம் கலைச்சொற்கள்

**தமிழ் இணையப் பல்கலைக்கழகம் கலைச்சொற்கள்** என்பது தமிழ் துறைசார் கலைச்சொற்களின் மின்னகராதி. பல்வேறு இடங்களில் தொகுக்கப்பட்ட கலைச்சொற்கள் பட்டியல்களாக இங்கு கிடைக்கின்றன. இந்த கலைச்சொற்கள் தானியங்கி மூலம் தமிழ் விக்சனரியிலும் சேர்க்கப்பட்டுள்ளன.
# தமிழ் இணையக் கல்விக்கழகம் கலைச்சொற்கள்

## முதன்மைத் துறைகள்

- இயற்பியல்
- வேதியியல்
- கணிதவியல்
- புள்ளியியல்
- உயிரியல்
- கால்நடைவளம்
- மீன்வளம்
- பொறியியல் உடன் தொழில்நுட்பவியல்
- கணினியியல், தகவல் தொழில்நுட்பவியல்
- வேளாண்மையியல்
- வேளாண்மைப் பொறியியல்
- உயிரித் தொழில் நுட்பவியல்
- மருத்துவவியல்
- உளவியல்
- கால்நடை மருத்துவவியல்
- வாழ்வியல்(சமூகவியல், மானிடவியல், மொழியியல், மெய்யியல்,வரலாறு, தொல்லியல், கல்வெட்டியல்)
- மனை இயல்
- சட்டவியல்(ஆட்சியியல் உட்பட)
- மேலாண்மை
- புவியியல்
- சூழலியல்
- கானியல்
- வானியல்
# பழனியப்பா மின்னகராதி

**பழனியப்பா மின்னகராதி** என்பது இணையத்தில் இருந்து இலவசமாக தரவிறக்கிப் பயன்படுத்தக் கூடிய ஆங்கிலம் ஆங்கிலம் தமிழ், தமிழ் ஆங்கில மின்னகராதி. ஆங்கிலம் ஆங்கில தமிழ் அகராதியில் 22,000 முக்கிய சொற்களும், 35,000 வழிச் சொற்களும் உள்ளன. தமிழ் ஆங்கில அகராதியில் 49,000 சொற்கள் உள்ளன. இதை இந்திய மொழி தரவு மையம் வாங்கி, இலவசமாக தரவிறக்க இணையத்தில் வைத்துள்ளது.
# தமிழ் மின்னகராதி

**தமிழ் மின்னகராதி** என்பது கணினியில், செல்பேசி போன்ற கருவிகளில், இணையத்தில் கிடைக்கும் தமிழ்ச் சொற்களுக்கு பொருள் தரும் மின்னகராதி. பிறமொழிச் சொற்களுக்கு தமிழில், தமிழ்ச் சொற்களுக்கு தமிழில், தமிழ்ச் சொற்களுக்கு பிற மொழிகளில் என பல வழிகளில் பொருள் தருமாறு மின்னகராதிகள் அமையலாம். வேகமாக உருவாக்கப்படும் அறிவியல் தொழில்நுட்ப கலைச்சொற்களை தமிழிலும் உருவாக்கி, பகிர்ந்து, பயன்படுத்த தமிழ் மின்னகராதிகள் சிறப்பாகப் பயன்படுகின்றன.
# தமிழ் மின்னகராதி

## பட்டியல்

- தமிழ் விக்சனரி
- தமிழ் இணையப் பல்கலைக்கழகம் கலைச்சொற்கள்
- பழனியப்பா மின்னகராதி
- தமிழ் கணிமை கலைச்சொற்கள் (மின்னகராதி)
- ஆங்கிலம் தமிழ் யேர்மன் மின்னகராதி
- கிரியாவின் தற்காலத் தமிழ் அகராதி
- ஆங்கிலம் தமிழ் சிங்களம் மின்னகராதி
- தனித்தமிழகராதிக்களஞ்சியம்
# தமிழ் மின்னகராதி

## இவற்றையும் பாக்க

- விக்கிப்பீடியா:கலைச்சொல் செயல்பாடுகள் ஒருங்கிணைவு
# வீ ஃபோர் வென்டேட்டா

ஆலன் மூரால் எழுதப்பட்டு,டேவிட் லாயிட் வரையப்பட்ட வரைக்கதை புத்தக தொடரே **வீ ஃபோர் வென்டேட்டா**. கூச்சல் குழப்பம் மிகுந்த வருங்கால ஐக்கிய ராஜ்ஜியத்தில் நடக்கும் கதை தான் இந்த பத்து-பிரதிகளில் வெளியான **வீ ஃபோர் வென்டேட்டா**. *வீ* என்கிற ஓர் புதிரான அரசின்மைவாதி ,அராஜக அரசை வீழ்த்த எடுக்கும் முயற்சிகளே இதன் கதை.  
இந்த தொடர் நடைபெறுவது ஓர் அணுஆயுத போருக்கு பின் உலகின் மற்ற பகுதிகள் அழிந்து மீதமிருந்த பிரிட்டனில்.*நோர்ஸ்பயர்* எனும் ஓர் அராஜக கட்சி ஆட்சியை பிடிக்கிறது. *வீ*' என்கிற ஒரு அரசின்மை புரட்சியாளர் கய் பாக்ஸ் முகமூடி அணிந்து, அவ்வரசை வீழ்த்த ஓர் மாப்பெரும்,வன்முறையுடன் கூடிய ஓர் பிரச்சாரம் செய்கிறான். வார்னர் சகோதரர்கள் இதே புத்தகத்தை மையமாக கொண்ட திரைப்படமொன்றை 2005-ஆம் ஆண்டு வெளியிட்டனர்.
# டேவிட் லாயிட் (வரைக்கதை ஓவியர்)

**டேவிட் லாயிட்** என்பவர் ஆங்கிலேய நாட்டு வரைகதை கலைஞர், எழுதுகோலாளர் மற்றும் மைதீட்டுபவர் ஆவார். இவர் மார்வெல் காமிக்ஸ் மீநாயகன்களான நைட் ரேவன் மற்றும் வீ ப்போர் வெண்டேட்டா ஆகிய கதாபாத்திரங்களுக்கு ஓவிய கலைஞராக பணிபுரிந்துள்ளார். இவர் 1950 ஆம் ஆண்டில் லண்டனில் உள்ள என்ஃபீல்டில் பிறந்தார்.
# டேவிட் லாயிட் (வரைக்கதை ஓவியர்)

## தொழில்

டேவிட் லாயிட் 1970 களின் பிற்பகுதியில் வரைகதை துறையில் பணியாற்றத் தொடங்கினார், ஹால்ஸ் ஆஃப் ஹாரர் என்ற தொலைக்காட்சி மற்றும் பல மார்வெல் யுகே வரைகதைகளில் பணிபுரிந்துள்ளார்.
# எதிர்மின்னி அமைப்பு

களின் அணு மற்றும் மூலக்கூறு சுழற்தடங்கள்]]  
அணு இயற்பியல் மற்றும் குவாண்டம் வேதியியலில் **எதிர்மின்னி அமைப்பு** என்பது ஒரு அணுவிலோ, மூலக்கூறிலோ அல்லது பிற இயன்வடிவங்களிலோ எதிர்மின்னிகளின் அமைப்பை விவரிப்பதாகும். இது கொடுக்கப்பட்ட ஒரு மண்டலத்தின் (அஃது அணுவாகவோ அல்லது மூலக்கூறாகவோ இருக்கலாம்) சுழற்தடங்களில் எதிர்மின்னிகள் எவ்வாறு இடம்பெறலாம் என்பதை பற்றியது.  
எதிர்மின்னிகளும், பிற மூலத்துகள்களைப் போல, குவாண்டம் இயக்கவியலின் விதிகளுக்கு உட்பட்டவை, மேலும் அவை துகட்பண்பு மற்றும் அலைப்பண்பு ஆகிய இரண்டையுமே வெளிக்காட்டக் கூடியவை. ஒரு குறிப்பிட்ட எதிர்மின்னியின் குவாண்டம் நிலை முறைப்படி அதன் அலைக்கோவையால் விவரிக்கப்படும் - அலைக்கோவை என்பது வெளி மற்றும் காலத்தின் ஒரு சிக்கலெண் கோவையாகும். குவாண்டம் இயக்கவியலின் கோப்பன்னாகன் விளக்கத்தின்படி, ஒரு குறிப்பிட்ட எதிர்மின்னியின் இருப்பிடமானது, அதை அளப்பதற்கான ஒரு செயல் அதை கண்டறியும்படி செய்யும்வரையில், முறையாக விவரிக்கப்படாததாகவே இருக்கும். ஒரு குறிப்பிட்ட இடத்தில் (வெளியின் ஒரு புள்ளியில்) ஒரு எதிர்மின்னியை (அதன் இடத்தை) அளப்பதற்கான ஒரு செயல் கண்டறியும் என்பதற்கான நிகழ்தகவானது அந்த இடத்தில் (புள்ளியில்) அந்த எதிர்மின்னியின் அலைக்கோவையின் தனிமதிப்பின் வர்க்கத்தை சார்ந்து இருக்கும்.  
ஒவ்வொரு எதிர்மின்னி அமைப்பிற்கும் ஒரு ஆற்றல் அளவு (Energy level) இருக்கும், சில குறிப்பிட்ட சூழ்நிலைகளின் கீழ், ஒளித்துகள் வடிவில் தேவையான ஆற்றல் குவாண்ட்டங்களை கொள்வதன் மூலமோ அல்லது இழப்பதன் மூலமோ எதிர்மின்னிகளால் ஒரு சுழற்தடத்திலிருந்து மற்றொன்றுக்கு பெயர இயலும்.  
பல்வேறு அணுக்களின் எதிர்மின்னி அமைப்பை அறிந்திருப்பது தனிமங்களின் வரிசை அட்டவனையின் வடிவமைப்பை புரிந்துகொள்ள உதவும். இந்தக் கருத்துரு அணுக்களை சேர்த்துப் பிடித்திருக்கும் வேதியற்பிணைப்புகளை விவரிக்கவும் பயன்படும். பருமபொருட்களில் இதே கருத்துருதான் லேசர் மற்றும் குறைக்கடத்திகளின் தனிப்பட்ட பண்புகளை விளக்க உதவுகின்றது.
# எதிர்மின்னி அமைப்பு

## கூடுகளும் துணைக்கூடுகளும்

எதிர்மின்னி அமைப்பு என்பது முதன்முதலில் போரின் அணு மாதிரியில்தான் கருத்துருப் பெற்றது, எதிர்மின்னிகளின் குவாண்டம் இயல்பைப் பற்றிய இன்றைய மீநுண் புரிதல்களையும் மீறி, (எதிர்மின்னிகளின்) **கூடுகளையும் துணைக்கூடுகளையும்** பற்றிப் பேசுவது இன்னும் வழக்கமாய் இருந்து வருகிறது.  
ஒரு எதிர்மின்னி கூடு என்பது எதிர்மின்னிகள் இடம்பெற ஏற்புடைய (குவாண்டம்) நிலைகளின் தொகுப்பாகும் - இவைகள் ஒரே முதன்மைக் குவாண்டம் எண்ணைப் (n) பெற்றிருக்கும் (முதன்மைக் குவாண்டம் எண் என்பது சுழற்தடத்தின் பெயர் எழுத்திற்கு முன் உள்ள எண்ணாகும், எடுத்துக்காட்டாய் 1s, 2s, 2p என்பவற்றில் s, p என்ற சுழற்தடங்களின் பெயர்களுக்கு முன் உள்ள 1, 2 போன்ற எண்கள் அவற்றின் முதன்மைக் குவாண்டம் எண்ணைக் குறிக்கின்றன.) ஒரு எதிர்மின்னி கூடு 2n<sup>2</sup> என்ற எண்ணிக்கையில் எதிர்மின்னிகளை தன்னகத்தே கொள்ளலாம், அஃதாவது, முதல் கூடு 2 எதிர்மின்னிகளையும், இரண்டாவது கூடு 8 எதிர்மின்னிகளையும், மூன்றாவது கூடு 18 எதிர்மின்னிகளையும் கொள்ளும், இப்படியே பிறவற்றிற்கும். இரண்டு என்ற மடங்கு வருவதற்கான காரணம் எதிர்மின்னிகளின் தற்சுழற்சியால் ஏற்புடைய (குவாண்டம்) நிலைகள் இரட்டிக்கப்படுகின்றன என்பதே - தற்சுழற்சி இல்லாமல் இருந்திருந்தால் ஒரே தன்மையனவாக இருக்ககூடிய இருவேறு எதிர்மின்னிகள் தங்களின் எதிரெதிர் தற்சுழற்சியால், ஒன்று +1/2 (மேல் நோக்கு அம்புகுறியால் குறிக்கப்படும்) என்றும் மற்றது -1/2 (கீழ் நோக்கு அம்புகுறியால் குறிக்கப்படும்) என்றும் தற்சுழற்சி பெற்றிருக்கும், ஒரே சுழற்தடத்தில் இடம்பெறும், ஒவ்வொரு அணு சுழற்தடங்களும் இதேபோல் இரண்டு எதிர்மின்னிகளுக்கு இடமாகும்.  
ஒரு துணைக்கூடு என்பது ஒரே கூட்டினுள் ஒரே திசைக் கோணக் குவாண்டம் எண்ணைப் (l) பெற்றிருக்கும் நிலைகளின் தொகுப்பாகும். துணைக்கூடுகளின் குறிபெயர்களான s, p, d, மற்றும் f ஆகியவை முறையே l = 0, 1, 2, மற்றும் 3 ஆகிய மதிப்புகள் பெறும். ஒரு துணைக்கூட்டில் இடம்பெறக்கூடிய எதிர்மின்னிகளின் எண்ணிக்கை 2(2l+1) என்ற வாய்ப்பாட்டால் தரப்படும். இதன்வழி, s துணைக்கூட்டில் இரண்டு எதிர்மின்னிகளும், p-இல் ஆறும், d-இல் பத்தும், மற்றும் f-இல் பதினான்கும் இடம்பெறும்.  
ஒவ்வொரு கூட்டிலும் ஒவ்வொரு துணைக்கூட்டிலும் இடம்பெறக்கூடிய எதிர்மின்னிகளின் எண்ணிக்கை குவாண்டம் இயக்கவியல் சமன்பாடுகளால் வரும், குறிப்பாய் பௌலியின் தவிர்க்கைத் தத்துவத்தால் தரப்படும். அத்தத்துவம் கூறுவதாவது, ஒரே அணுவில் உள்ள எந்த இரு எதிர்மின்னிகளும் நான்கு குவாண்டம் எண்களுக்கும் ஒரே மதிப்பை பெற்றிருக்க இயலாது என்பதாம்.
# எதிர்மின்னி அமைப்பு

## குறியீட்டுமுறை

அணுக்களின் மற்றும் மூலக்கூறுகளின் எதிர்மின்னி அமைப்பை விவரிக்க இயற்பியலாளர்களும் வேதியியலாளர்களும் ஒரு சீராக்கப்பட்ட குறியீட்டுமுறையை பயன்படுத்துகின்றனர். அணுக்களுக்கு, இந்தக் குறியீடு அணு சுழற்தடங்களின் குறிபெயர்களின் வரிசையைக் கொண்டிருக்கும் (எ-டு: 1s, 2p, 3d, 4f), அந்தந்த சுழற்தடங்களில் உள்ள எதிர்மின்னிகளின் எண்ணிக்கை (அல்லது ஒரே குறிப்பெயரை பகிரும் சுழற்தடங்களின் தொகுப்பு) மேலெழுத்தாய் குறிக்கப்பெற்றிருக்கும். எடுத்துக்காட்டாய், ஐதரசன் அணு s-சுழற்தடத்தில் ஒரு எதிர்மின்னியை கொண்டது, அதனால் அதன் குறியீடு 1s<sup>1</sup> என்று எழுதப்படும். இலிதியம் 1s-துணைக்கூட்டில் ஒன்றும் மற்றும் (உயர் ஆற்றல் அளவினதான) 2s-துணைக்கூட்டில் இரண்டுமாய் மூன்று எதிர்மின்னிகளை கொண்டது, அதனின் அதன் குறியீடு 1s<sup>2</sup> 2s<sup>1</sup> என்று எழுதப்பெறும். பொசுபரசின் (அணுவெண் 15) குறியிடு 1s<sup>2</sup> 2s<sup>2</sup> 2p<sup>6</sup> 3s<sup>2</sup> 3p<sup>3</sup> என்பதாகும்.  
நிறைய எதிர்மின்னிகளை கொண்ட அணுக்களுக்கு இந்தக் குறியீட்டுமுறை நீண்டதாய் போகும், அதனால் ஒரு குறுக்க குறியீடு பயன்படுத்தப்படும். முதல் சில துணைக்கூடுகள் ஏதாவது ஒரு உறழ் வளிமத்தின் குறியீட்டோடு ஒத்துப்போவதை கருத்தில் கொண்டு இந்தக் குறுக்க குறியீடு எழுதப்படும். எடுத்துக்காட்டாய், பொசுபரசு தன் மூன்றாவது கூட்டின் சேர்க்கையால் மட்டுமே நியானிலிருந்து வேறுபடுகிறது. ஆக, நியானின் குறியீட்டை நீக்கிவிட்டு பொசுபரசின் குறியீட்டை பின்வருமாறு எழுதலாம்: [Ne] 3s<sup>2</sup> 3p<sup>3</sup>. வெளிப்புற கூடுகளில் உள்ள எதிர்மின்னிகள்தான் பெறுமளவு தனிமங்களின் வேதியற்தன்மையை முடிவு செய்கிறது என்பதினால், இந்த குறுக்க குறியீடு மிகப் பயனுள்ளதாகிறது.  
குறியீட்டில் சுழற்தடங்களின் வரிசையை எழுதுவது ஒரே முறையாய் இருப்பதில்லை: சில குழுக்கள் ஒரே n மதிப்புள்ள சுழற்தடங்களை ஒன்றாகவும், மற்ற குழுக்கள் (இங்கிருப்பதைப் போல) மெடுலங் விதியின்படி (Medelung Rule)வரும் வரிசையையும் பின்பற்றுகின்றனர். ஆக, இரும்பின் எதிர்மின்னி அமைப்பை (ஆர்கானின் குறியீட்டால் உணர்த்தப்படும் 3s- மற்றும் 3p-எதிர்மின்னிகளோடு 3d-எதிர்மின்னிகளை வைத்து) [Ar] 3d<sup>6</sup> 4s<sup>2</sup> எனவும் எழுதலாம் அல்லது (கட்டமைத்தல் கொள்கையை பின்பற்றி, கீழே காண்க,) [Ar] 4s<sup>2</sup> 3d<sup>6</sup> என்றும் எழுதலாம்.  
ஒரே ஒரு எதிர்மின்னியால் நிரப்பப்படும் சுழற்தடத்திற்கு 1 என்ற மேலெழுத்து கட்டாயமில்லை. சுழற்தடங்களின் குறியெழுத்துக்கள் (s, p, d, f) பொதுவாய் சாய்வெழுத்துக்களாய் எழுதப்படுவதும் உண்டு, ஆயினும் தனி மற்றும் பயன்பாட்டு வேதியியல் அனைத்துலக ஒன்றியம் சாதாரண எழுத்துருவையே (இங்கே பயன்படுத்தியுள்ளதைப் போல) பரிந்துரைக்கிறது. குறியெழுத்துக்கள் நிறப்பட்டக வரிகளை அவற்றின் கண்கூடான வடிவநேர்த்தியை பொறுத்து வகைப்படுத்தும், இன்று வழக்கற்றுப்போய்விட்ட, "sharp" (கூரிய-), "principal" (முதன்மையான-), "diffuse" (விரவிய-) மற்றும் "fine" (நேர்த்தியான-வரி) ஆகிய சொற்களின் முதலெழுத்துகளிலிருந்து வந்தவை. அவற்றின் இன்றைய பயன்பாடு முறையே 0, 1, 2, 3 ஆகிய திசைக் கோணக் குவாண்டம் எண்களைப்பெற்ற சுழற்தடங்களைக் குறிக்கும். "f"-க்கு பிறகு இந்த பெயரிடல் அகரவரிசையில் "g", "h", "i"... (l = 4, 5, 6...) எனத் தொடரும், "j"-வை மட்டும் தவிர்த்துவிட்டு. இத்தனைச் சுழற்தடங்கள் அரிதாகவே தேவைப்படும்.  
மூலக்கூறுகளின் எதிர்மின்னி அமைப்பும் இதே போன்ற முறையில்தான் எழுதப்படும், ஆனால் மூலக்கூறு சுழற்தடங்களின் குறியெழுத்துக்கள் பயன்படுத்தப்படும் என்பது மட்டுமே வேறுபாடு (கீழே காண்க).
# எதிர்மின்னி அமைப்பு

## ஆற்றல் - அடிமட்டநிலை - கிளர்ச்சிநிலை

ஒரு எதிர்மின்னியோடு இயைந்த ஆற்றலானது அதன் சுழற்தடத்தின் ஆற்றலே ஆகும். ஒரு எதிர்மின்னியமைப்பின் ஆற்றலானது அதன் ஒவ்வொரு எதிர்மின்னியின் ஆற்றலின் கூட்டாகவே, எதிர்மின்னிகளுக்கு இடையிலான வினைகளைத் கருத்தில் கொள்ளாமல், ஏறத்தாழ கணக்கிடப்படும். இருப்பதிலேயே குறைந்த ஆற்றலை உடைய அமைப்பே அடிமட்டநிலை என்று அழைக்கப்படும். மற்ற எவையும் கிளர்ச்சிநிலை ஆகும்.
# எதிர்மின்னி அமைப்பு

## வரலாறு

தனிமங்களின் பண்புகளில் உள்ள மீள்வரிசைத்தன்மையை அவற்றின் எதிர்மின்னி கட்டமைப்பைக் கொண்டு விளக்கலாம் என்ற கருத்தை முதலில் (1923) மொழிந்தவர் நீல்சு போர் ஆவார். அவர் கருத்து அன்றைய நிகழ்வரவான போர் அணு மாதிரியின் அடிப்படையில் அமைந்ததாகும். போர் அணு மாதிரியில் எதிர்மின் கூடுகள் என்பவை கருவிலிருந்து குறிப்பிட்ட தொலைவில் உள்ள சுழற்தடங்கள் ஆகும். போரின் அசல் அமைப்புகள் இன்றைய வேதியலாளனுக்கு விந்தையாய் தெரியலாம்: சல்பரின் எதிர்மின்னி அமைப்பு 1s<sup>2</sup> 2s<sup>2</sup> 2p<sup>6</sup> 3s<sup>2</sup> 3p<sup>4</sup> (2.8.6) என்பதற்கு பதிலாய் 2.4.4.6 என்றிருக்கும்.  
அதைத் தொடர்ந்து அடுத்த ஆண்டே, ஈ. சீ. ஸ்டோனர் சாமர்பீல்டின் மூன்றாம் குவாண்டம் எண்ணையும் எதிர்மின்னி கூட்டின் விவரிப்பில் சேர்த்து, சல்பரின் கூடுகளமைப்பை 2.8.6 என்று சரியாய் கணித்தார். என்னயிருந்தும், போர் மற்றும் ஸ்டோனர் ஆகிய இருவரின் அமைப்பு முறைகளாலும் காந்த புலத்தில் அணுநிறப்பட்டையில் ஏற்படும் மாற்றங்களை (சீமன் விளைவு) சரியாய் விவரிக்க இயலவில்லை.  
போர் இந்த குறைபாட்டை (மற்றும் பிறவற்றையும்) நன்கு உணர்ந்திருந்தார், மேலும் அவர் குவாண்ட்டவியல் கோட்பாட்டை (இப்பொழுது இந்த இயல் “பழைய குவாண்டம் கோட்பாடு” என்று அறியப்படுகிறது) காப்பாற்ற தன் நண்பர் வல்புகேங்கு பவுலியை உதவிக்கு நாடினார். பவுலி சீமன் விளைவு வெளிப்புற எதிர்மின்னிகளால் மட்டுமே உண்டாகிறது என்பதை புரிந்துகொண்டு, தன் நான்காவது குவாண்டம் எண்ணைச் சேர்த்தும், தனது தவிர்க்கைத் தத்துவதைக் கொண்டும் ஸ்டோனரின் கூடுகளமைப்பை, சரியான துணைக்கூடுகளின் வடிவோடு, மீளுருவாக்கம் செய்தார் (1925):
<blockquote>
ஒரே முதன்மை குவாண்டம் எண்ணைக் கொண்ட இரண்டுக்கு மேற்பட்ட எதிர்மின்னிகள் மற்ற மூன்று k [l], j [ml] and மற்றும் [ms] ஆகிய குவாண்டம் எண்களுக்கும் ஒரே மதிப்பை பெறுவதை தடைசெய்ய வேண்டும்.
</blockquote>
1926 வெளியிடப்பட்ட சுரோடிங்கரின் சமன்பாடு தனது ஐதரசன் அணுக்கான தீர்வின் நேரடித் தொடர்ச்சியாய் நான்கில் மூன்று குவாண்டம் எண்களைத் தந்துள்ளது: இந்த தீர்வே இன்றைய வேதியியல் பாடநூல்களில் காட்டப்பெறும் அணு சுழற்தடங்களை தருகிறது. அணுநிறப்பட்டையை ஆய்வது அணுக்களின் எதிர்மின்னியமைப்பை சோதனைவழியில் தீர்மானிக்க உதவுகிறது, மேலும் இது அணு சுழற்தடங்கள் எதிர்மின்னிகளால் நிரப்பப்படும் வரிசையை அறிய ஒரு செயலறிவுசார் விதியையும் ஈண்டுள்ளது (இதுவே மெடுலங் விதி என அறியப்படும், கீழே காண்க.)
# எதிர்மின்னி அமைப்பு

## கட்டமைத்தல் கொள்கை

**கட்டமைத்தல் விதி** (”அஃப்பவு கொள்கை (Aufbau Principle)” - ஜெர்மனி மொழிலிருந்து, ”அஃப்பவு” என்றால் “உருவாக்குதல், கட்டமைத்தல்”) என்பது எதிர்மின்னி அமைப்பைப் பற்றிய போரின் அசல் கருத்துருவில் ஒரு முக்கிய பங்காய் இருந்தது. இதை கீழ்வருமாறு உரைக்கலாம்:  
<blockquote>அணு சுழற்தடங்களில், ஆற்றல் ஏறுவரிசையில், ஒவ்வொன்றிலும் அதிக அளவு இரண்டு எதிர்மின்னிகள் நிரப்பப்படும் : உயராற்றல் சுழற்தடங்களில் எதிர்மின்னிகள் இடம்பெறுவதற்கு முன் தாழாற்றல் தடங்களில் இடம்பெற வேண்டும்.</blockquote>  
இந்தக் கொள்கை முதல் 18 தனிமங்களுக்கு (அணுக்களின் அடிமட்ட ஆற்றல் நிலையில்) நன்றாய் பொருந்தியும், அடுத்த 100 தனிமங்களுக்கு பொருத்தம் குறைந்தும் விடுகிறது. கட்டமத்தல் கொள்கையின் இன்றைய வடிவம், 1936-இல் முதன்முதலில் எர்வின் மெடுலங்கால் உரைக்கப்பட்ட மெடுலங் விதியின்வழி தரப்படும், சுழற்தடங்களின் ஆற்றல்களின் வரிசையை விவரிக்கிறது.
:# சுழற்தடங்கள் n+l மதிப்பின் ஏறுவரிசையில் நிரப்பப்படும்;
:# இரண்டு சுழற்தடங்களுக்கு ஒரே n+l மதிப்பு இருக்கையில், அவைகளின் n ஏறுவரிசையில் அமையுமாறு அவை நிரப்பப்படும்.  
இது சுழற்தடங்களை நிரப்புவதற்கான பின்வரும் வரிசையை தருகிறது:
:1s, 2s, 2p, 3s, 3p, 4s, 3d, 4p, 5s, 4d, 5p, 6s, 4f, 5d, 6p, 7s, 5f, 6d, and 7p  
இந்த கட்டமைத்தல் கொள்கையை, சற்று மாற்று வடிவில், அணுக்கரு இயற்பியலின் ஓட்டு மாதிரியில், அணுக்கருவில் இருக்கும் நேர்மின்னிகளுக்கும், நொதுமிகளுக்கும் கூட கொள்ளலாம்.
# எதிர்மின்னி அமைப்பு

## கட்டமைத்தல் கொள்கை

### தனிம வரிசை அட்டவனை

தனிம வரிசை அட்டவனையின் வடிவம் தனிமங்களின் எதிர்மின்னி அமைப்புடன் மிக நெருங்கிய தொடர்புடையது. எடுத்துக்காட்டாய், இரண்டாம் கூட்டத்தில் உள்ள அனைத்து தனிமங்களும் [E] ns<sup>2</sup> ([E] என்பது ஏதேனும் ஒரு உறழ் வளிமத்தின் அமைப்பாகும்) என்ற எதிர்மின்னி அமைப்பை பெற்றிருக்கின்றன, மேலும் குறிப்பிடத்தக்க வகையில் தங்கள் வேதிப்பண்புகளில் ஒத்திருக்கின்றன. வெளிப்புறக்கடைசி எதிர்மின்னி கூடு “இயையினி கூடு” என்றும் அழைக்கப்படும், இதுதான் (ஒரு முதன்னிலை தோராயத்தில்) வேதிப்பண்புகளை தீர்மானிக்கிறது. எதிர்மின்னி அமைப்பின் கருத்துருவிற்கு ஒரு நூற்றாண்டு முன்னரே வேதிப்பண்புகளில் உள்ள ஒற்றுமைகள் குறிக்கப்பெற்றன என்பதை நினைவு கொள்ள வேண்டும், வேறு முறையிலான சுழற்தட நிரப்பை கொண்டிருக்கையில் சில பண்புகள் (எடுத்துக்காட்டாய், முதல் வரிசை இடைநிலை உலோகங்களின் பொதுவான +2 ஆக்சிஜன் ஏற்றம்) நிச்சயம் மாறுபடும் என்றபொழுதிலும், மெடுலங் விதி தனிம வரிசையை (சும்மா விவரிப்பதை காட்டிலும்) எத்தனையளவு விளக்குகிறது என்பது தெளிவில்லாத ஒன்றே.
# எதிர்மின்னி அமைப்பு

## கட்டமைத்தல் கொள்கை

### கட்டமைத்தல் கொள்கையின் குறைபாடுகள்

கட்டமைத்தல் கொள்கை ”சுழற்தடங்களின் ஆற்றல் வரிசையானது ஒரு குறிப்பிட்ட தனிமத்திலும் மற்றும் தனிமங்களுக்கிடையிலும் நிலையானது” என்ற அடிப்படையான அடிக்கோளின் மீது நிற்கிறது: அவை இரண்டுமே உண்மையல்ல (ஆனாலும், இக்கொள்கை பயனுள்ளதாக இருக்குமளவிற்கு அவை தோராயமான உண்மைகள்தான்). இக்கொள்கை அணுசுழற்தடங்களை, இரண்டே எதிர்மின்னிகளை வைக்கக் கூடிய, நிலையான ஆற்றல் பெற்ற “பெட்டி”களாய் கருதுகிறது. ஆனால், ஒரு அணுசுழற்தடத்தில் ”உள்ள” ஒரு எதிர்மின்னியின் ஆற்றல் அந்த அணுவின் (அல்லது அயனியின், அல்லது மூலக்கூறின், ...) மற்ற எல்லா எதிர்மின்னிகளின் ஆற்றலையும் சார்ந்தே இருக்கிறது. ஒன்றுக்கும் மேற்பட்ட எதிர்மின்னிகளை கொண்ட எந்தவொரு கட்டகதிற்கும் “ஒற்றை-எதிர்மின்னி தீர்வு” என்பது கிடையாது, துல்லியமாக கணக்கிட இயலாத பல்-எதிர்மின்னி தீர்வுகளின் தொகுப்பே உள்ளது (இவைகளை துல்லியமாய் கணக்கிட இயலாவிட்டாலும், ஹார்ட்ரீ-பாக் முறை போன்ற, தோராய கணித முறைகள் உள்ளன).  
கட்டமைத்தல் கொள்கை ஒரு தோராயத்தின் அடிபடையில் அமைந்தது என்பதனை, அதில் கிட்டதட்ட-நிலையான ஒரு நிரப்பு வரிசை, அதாவது கொடுக்கப்பட்ட ஒரு கூட்டினுள் எப்பொழுதுமே s-சுழற்தடம் p-சுழற்தடதிற்கு முன்னரே நிரப்பப்படும், உள்ளது என்ற உண்மையால் காணலாம். ஐதரசன்-போன்ற, ஒரே ஒரு எதிர்மின்னி கொண்ட, ஒரு அணுவில் ஒரே கூட்டின் s-சுழற்தடமும் p-சுழற்தடமும் துல்லியமாய் ஒரே ஆற்றலைப் பெற்றிருக்கும் (வெளிப்புற காந்தபுலங்களின் இல்லாமையில்). (ஆனால், ஒரு மெய்யான ஐதரசன் அணுவில் ஆற்றல் நிலைகள், அணுக்கருவின் காந்தபுலத்தினாலும், லேம்பு பெயர்வின் குவாண்ட்ட மின்னியக்க விளைவுகளாலும், சிறிதளவு கூறுபட்டே இருக்கும்)
# எதிர்மின்னி அமைப்பு

## கட்டமைத்தல் கொள்கை

### இடைனிலை உலோகங்களின் அயனியாக்கம்

கட்டமைத்தல் கொள்கையின் திறமறியா பயன்பாடு இடைனிலை உலோகங்களின் அடிப்படை வேதியலில் நன்கறிந்த ஒரு முரண்பாட்டிற்கு (அல்லது வெளிப்படையான முரண்பாட்டிற்கு) வழிவகுக்கிறது. பொற்றாசியம் மற்றும் கால்சியம் ஆகியவை தனிம வரிசை அட்டவனையில் இடைனிலை உலோகங்களுக்கு முன் இடம்பெறுபவை, அவைகளின் எதிர்மின்னி அமைப்பு முறையே [Ar] 4s<sup>1</sup> மற்றும் [Ar] 4s<sup>2</sup> என்பனவாகும், அதாவது 3d-சுழற்தடத்திற்கு முன்னதாக 4s-சுழற்தடம் நிரப்பப்பட்டுள்ளது. இது மெடுலங் விதியை ஒத்துபோவதே, காரணம் 4s-சுழற்தடம் n+l = 4 (n = 4, l = 0) எனவும், 3d-சுழற்தடம் n+l = 5 (n = 3, l = 2) எனவும் பெற்றிருக்கின்றன (ஆக, n+l மதிப்பின் ஏறு வரிசையில் நிரப்பப்பட்டுள்ளன). ஆனால், குரோமியம் மற்றும் செம்பு ஆகியவை முறையே [Ar] 3d<sup>5</sup> 4s<sup>1</sup> மற்றும் [Ar] 3d<sup>10</sup> 4s<sup>1</sup> என்பனவாகும், அதாவது 4s-சுழற்தடத்திலிருந்து ஒரு எதிர்மின்னி 3d-சுழற்தடத்திற்கு சென்று ஒரு அரை-நிரம்பிய அல்லது நிரம்பிய துணைக்கூட்டை உருவாக்கிவிட்டது. இந்த நிலைக்கு வழக்கமான விளக்கம் என்னவென்றால் “அரை-நிரம்பிய அல்லது முழுதாய்-நிரம்பிய துணக்கூடுகள் குறிப்பாய் நிலையான எதிர்மின்னி அமைப்பாகும்” என்பதுதான்.  
வெளிப்படையான முரண்பாடு, அயனியை உருவாக்க, இடைநிலை உலோக அணுக்களிலிருந்து எதிர்மின்னிகள் நீக்கப்படும் பொழுதுதான் எழுகிறது. அயனியாக்கத்திற்கான முதல் எதிர்மின்னிகள், நாம் எதிர்பார்த்ததை போல் “ஆற்றலில் உயர்ந்தவை” ஆன 3d-சுழற்தடதிலிருந்து வருவதில்லை, மாறாய் அவை 4s-சுழற்தடத்திலிருந்து வருகிறது. இதுவேதான் வேதியியல் சேர்மங்களின் உருவாக்கத்திற்கும் பொருந்தும். குரோமியம் ஹெக்ஸாகாபனயில் என்பதை ஆறு கார்பன் மோனாக்ஸைடு ஈந்தணைவிகள் சூழ்ந்த ஒரு குரோமியம் அணு (அயனி அல்ல, இந்த அணு ’0’ ஆக்சிஜன் ஏற்றத்தில் உள்ளது) என்று விவரிக்கலாம்: இது எதிர்காந்த பண்புடையது, நடுவில் உள்ள குரோமியம் அணுவின் எதிர்மின்னி அமைப்பு 3d<sup>6</sup> என்று தரப்படுகிறது, அதாவது தனி அணுவில் 4s-சுழற்தடத்தில் இருந்த எதிர்மின்னி சேர்மத்தை உருவாக்கையில் 3d-சுழற்தடத்திற்கு சென்றுவிட்டது. 4s மற்றும் 3d சுழற்தடங்களுக்கு இடையிலான இந்த எதிர்மின்னி பரிமாற்றம் முதல் வரிசை இடைனிலை உலோகங்கள் அனைத்திற்கும் பொதுவானது.  
அணு சுழற்தடங்களின் ஆற்றல் நிலையானது, மற்ற சுழற்தடங்களில் உள்ள எதிர்மின்னிகளின் இருப்பால் பாதிக்கப்படாதது என்று கொண்டால் மட்டுமே இந்த பரிமாற்ற நிகழ்வு முரண்பாடானதாகும். அதுதான் நிலை என்றால், ஐதரசனில் உள்ளதைப் போல 3d-சுழற்தடம் 3p-சுழற்தடத்தினைப் போன்றே ஆற்றலைப் பெற்றிருக்கும், ஆனால் நிச்சயமாய் அப்படியல்ல. Fe<sup>2+ </sup> அயனி ஏன் குரோமியத்தைப் போன்றே எதிர்மின்னி அமைப்பை பெற்றிருக்க வேண்டும் என்பதற்கு சிறப்பான காரணம் எதுவுமில்லை, இரும்பு குரோமியத்தைவிட இரண்டு நேர்மின்னிகளை கூடுதலாய் தன் கருவில் பெற்றது, மேலும் அவைகளின் வேதிப்பண்புகள் மிக வேறுபட்டவை. ”ஒத்ததை ஒத்ததோடு” ஒப்பிட கவனம் மேற்கொள்ளப்பட்டால் இந்த முரண்பாடு மறைந்துவிடுகிறது.
# எதிர்மின்னி அமைப்பு

## வெளி இணைப்பு

- ஒரு அணு பார்க்க எப்படி இருக்கும்? முப்பரிமான அமைப்பு
# இந்நேரம் (செய்தி இணையதளம்)

**இந்நேரம்.காம்** தமிழகத்திலிருந்து வெளியாகும் ஒரு தமிழ்ச் செய்தித் தளம் ஆகும்.
இது 2009ஆம் ஆண்டு தொடங்கப்பட்டது. சர்வதேச அளவில் செய்தியாளர்களைக் கொண்டு இந்நேரம்.காம் பதிப்பிக்கப்படுகிறது. இதன் ஆசிரியர் அழகப்பன்.
# இந்நேரம் (செய்தி இணையதளம்)

## சிறப்புகள்

- பன்னாட்டுச் செய்தியாளர்களைக் கொண்ட இத்தளம் <math>24</math><math>\times</math><math>7</math> என்ற அடிப்படையில் செய்திகளை வழங்குகிறது.
- இணையதளமானது முழுவதும் தமிழிலேயே வடிவமைக்கப்பட்டிருக்கிறது.
- அரசியல் தொடர்பான செய்திகளை நடுநிலையாக வெளியிடலை குறிக்கோளாகக் கொண்டுள்ளது.
- அதிக எண்ணிக்கையில் பயனர்களைக் கொண்ட தளமாகக் குறிப்பிடப்படுகிறது.
- எளிய தமிழ்ச் சொல் பயன்பாடும், வாசகர் கருத்தறியும் வசதியும் கொண்டுள்ளது.
# இந்நேரம் (செய்தி இணையதளம்)

## பகுதிகள்

| **குறுஞ்செய்திகள்** | செய்திகள் |  |
| --- | --- | --- |
| **கட்டுரைகள்** | அறிவியல், நுட்பம், மருத்துவம், வாசகர் கட்டுரைகள், வேலை வாய்ப்புச் செய்திகள் |  |
| **தொடர்கள்** | வணங்காமுடி பதில்கள், மனம் மகிழுங்கள், ரஸ்ஸலின் அலசல், க்ராஃபிக்ஸ் |  |
| **தொகுப்புகள்** | திரட்டிகள், கல்வி |  |
| **விமர்சனம்** | அரசியல், சினிமா |  |
| **செய்திமடல்** | இலவச மின்னஞ்சல்களில் செய்திகள் | } |
# இந்நேரம் (செய்தி இணையதளம்)

## பகுதிகள்

### பிற பகுதிகள்

- அப்படிப் போடு!
- ஓட்டுப் போட்டாச்சா?
- எக்ஸ்சேஞ்ச் ரேட்
- வேலை வாய்ப்புச் செய்திகள்
- புகார்ப் பெட்டி
- வாசகர் எண்ணம்
- தகவல் பலகை -
- மீடியா சர்க்கிள் -
# விக்கிப்பீடியா:உங்களுக்குத் தெரியுமா/டிசம்பர் 13, 2009

- டிசம்பர் 5, 1969 இல் அமெரிக்க படைத்துறையின் உயர் ஆய்வு திட்டங்கள் நிறுவனத்தால் (DARPA) நான்கு கணினிகள் இணைககப்பட்டு முதன் முதலாக **இணையம்** உருவாக்கப்பட்டது.
- **கடற்குதிரைக்** குடும்பத்தைச் சேர்ந்த குழாய்மீன் இனத்தில் முட்டைகளை ஆண்கள் தம் உடலுள் சுமக்கின்றன. அவை அவ்வாறு கருவுற்றிருக்கையில் சில கருக்களை தம் உடலுள் உறிஞ்சிக் கொள்ளும் மாறுபட்ட **தன்னின உண்ணும்** நிகழ்வு அறியப்பட்டுள்ளது.
- 117,000 நபர்களால் பேசப்படும் **கிறீ** (Cree) மொழியே கனடாவில் அதிகம் பேசப்படும் முதற்குடிமக்கள் மொழி.
- **அறிவியல் தமிழ் மன்றம்** என்பது அறிவியல் தமிழை வளர்த்திடும் முயற்சிகளை ஒருங்கிணைக்கவும், திட்டமிட்ட வளர்ச்சிக்கு வழிகாணவும் என தமிழ்நாடு அரசால் ஏற்படுத்தப்பட்ட அமைப்பாகும்.
- **காம சூத்திரம்** (வடமொழி: कामसूत्र) என்பது காமம் தொடர்பான ஒரு பண்டைய வடமொழி நூலாகும்.
# விக்கிப்பீடியா:முதற்பக்கக் கட்டுரைகள்/டிசம்பர் 13, 2009

**திருடப்பட்ட தலைமுறைகள்** (*Stolen Generations*) எனப்படுவது ஆஸ்திரேலியாவில் ஆஸ்திரேலியப் பழங்குடிகள் மற்றும் டொரெஸ் நீரிணை தீவினர்களின் குடும்பங்களில் இருந்து ஆஸ்திரேலிய அரசினாலும் திருச்சபை மடங்களினாலும் அப்போதைய அரசுகளின் இனங்களை ஒன்றிணையச் செய்யும் கொள்கைகளுக்கமைய கிட்டத்தட்ட 1869 முதல் (அதிகாரபூர்வமாக) 1969 வரையான காலப்பகுதிகளில் ஆயிரக்கணக்கில் கட்டாயமாகப் பிரிக்கப்பட்டு எடுத்துச் செல்லப்பட்ட குழந்தைகளின் தலைமுறைகளை அடையாளமிட்டுக் கொடுக்கப்பட்ட பெயராகும். 2008இல் பிரதமர் கெவின் ரட் இந்நடவடிக்கையை ஒரு மனித உரிமை மீறல் என அறிவித்து அத்தலைமுறையினரிடம் பகிரங்க மன்னிப்புக் கோரினார்.
---  
**எறும்பு** குழுவாக வாழும் ஒரு பூச்சியினமாகும். இவை மிகவும் வியக்கவைக்கும் வகையில் ஒழுங்கமைக்கப்பட்ட சமூக வாழ்வைக் கொண்டிருப்பனவாகும். ஒரு குறிப்பிட்ட சமூகத்தில் அல்லது குழுவில் உள்ள எறும்புகள் தமக்கிடையே பரிமாறிக் கொள்ளும் வேதிப்பொருள் வழிப்பட்ட தொடர்பாடலானது மிகவும் சிக்கலானதும், இலகுவில் புரிந்து கொள்ளப்படாததாகவும் இருக்கிறது. 2009 ஆம் ஆண்டு கணக்கெடுப்பின்படி, இவற்றின் எண்ணிக்கை உயர் எல்லையாக, கிட்டத்தட்ட 22,000 இனங்கள் இருப்பதாக அறியப்படுகிறது. எறும்புகளின் மிகவும் ஒழுங்காக கட்டமைக்கப்பட்டிருக்கும் சமூக வாழ்வு, தமது வாழ்விடத்தை தமக்கு ஏற்றவாறு மாற்றியமைக்கும் இயல்பு, தம்மைத்தாமே பாதுகாத்துக் கொள்ளும் திறன் போன்றவையே எறும்புகளின் வெற்றிக்கான காரணங்களாக கருதப்படுகின்றன.
# தில்வாரா கோயில்

**தில்வாரா சமணர் கோவில்** – பொ.ஊ. 11 - 13 ஆம் நூற்றாண்டில் பளிங்கு கற்களால் கட்டப்பட்ட ஜெயின் கோவிலாகும். உலகின் தலை சிறந்த ஜெயின் கோவில்களுள் ஒன்று. இது தாஜ்மகாலின் கட்டிடக்கலைக்கு நிகராக போற்றப்படுகிறது.மனிதனின் கலை வண்ணத்தில் சிறந்த சிற்ப வேலைபாடுகளுடன் பிரமாண்டமாய் விளங்குகிறது. 1219 மீட்டர்(4000 அடி) உயரத்தில், சாலை மற்றும் போக்குவரத்து வசதிகள் இல்லாத போதே, யானைகள் மூலமாக அம்பாஜி மலையிலிருந்து, அபு மலைக்கு பாறைகளை எடுத்து சென்று இந்த அதிசயமான கோவிலை உருவாக்கியுள்ளனர்.  
- ஆதிநாதர் கோவில் / விமல் வஸாஹி கோவில் – 1031 வருடம் கட்டப்பட்ட இந்த முதல் கோவில் ஆதிநாத சுவாமி (ஜைனர்களின் முதலாவது தீர்த்தங்கரர்) க்கு அர்ப்பணிக்கப்பட்டது. இந்த கோவிலில் திறந்த வெளி மண்டபமும் தாழ்வாரமும் பளிங்கு கற்களால் சிற்பங்கள் அழகுற செதுக்கப்பட்டுள்ளன. மொத்தம் உள்ள 54 அறைகளில் 54 ஜைன மகான்களின் சிற்பங்கள் பளிங்கு கற்களால் அழகுற செதுக்கி வைக்கப்பட்டுள்ளன.  
மண்டபத்தின் உள் கூரையில் பூக்கள் மற்றும் இலைகள் அழகுற செதுக்கப்பட்டுள்ளன. பெரிய ஹாலின் தூண்கள் ஒவ்வொன்றிலும், பெண்கள் வாத்திய கருவிகள் இசைப்பது போன்று செதுக்கப்பட்டுள்ளன.  
- பார்சுவநாதர் கோவில் / கார்டர் வஸாஹி கோவில் - 1458-59 வருடம் கட்டப்பட்ட இந்த கோவில் நான்கு பெரிய மண்டபங்களை கொண்டது. இந்த கோவில் தில்வாரா ஜெயின் கோவில்களிலேயே உயரமான கோவிலாகும். தூண்கள் ஒவ்வொன்றும் பளிங்கு கற்களால் அழகுற செதுக்கி வைக்கப்பட்டுள்ளது.  
- ரிசபதேவர் கோவில் / பித்தல்ஹார் கோவில் – இந்த கோவிலில் சிலைகள் பெரும்பாலும் பித்தளையால் செய்யப்பட்டதனால் பித்தல்ஹார் கோவில் என்று அழைக்கப்படுகிறது. இந்த கோவில் குஜராத் இராச்சியத்தின் மந்திரி பீமா ஷா என்பவரால் கட்டப்பட்டது.  
- நேமிநாத்ஜி கோவில் / லுனா வஸாஹி கோவில் – 1230 வருடம் தேஜ்பால் மற்றும் வஸதுபால் என்ற சகோதரர்களால் கட்டப்பட்டது. ஸ்ரீ நேமிநாத்ஜி (ஜைனர்களின் 22 வது தீர்த்தங்கரர்) க்கு அர்ப்பணிக்கப்பட்டது.  
இந்த கோவிலில் உள்ள ஒரு மண்டபம் ராக மண்டபம், இதில் 360 ஜைன தீர்த்தங்கரர்களின் சிறிய சிலைகள் பளிங்கு கற்களால் அழகுற செதுக்கி வைக்கப்பட்டுள்ளன. வெள்ளை பளிங்கில் சிறந்த சிற்ப வேலைபாடுகளுக்காக இந்த கோவில், தாஜ்மகாலின் கட்டிட கலைக்கு நிகராக போற்றப்படுகிறது. ஸ்ரீ நேமிநாத்ஜியின் பெரிய சிலை கருப்பு பளிங்கில் செதுக்கி வைக்கப்பட்டுள்ளது.
# தில்வாரா கோயில்

## இதனையும் காண்க

- பாலிதானா சமணக் கோயில்கள்
- தரங்கா சமணர் கோயில்கள்
- கிர்நார் சமணர் கோயில்கள்
- சிதறால் மலைக் கோவில்
- ராணக்பூர் சமணர் கோயில்கள்
- மேல் சித்தாமூர் சமணர் கோயில்
- மிர்பூர் சமணக் கோயில்
# எண்முறைக் கையொப்பம்

**எண்முறை கையொப்பம்** அல்லது **எண்முறை கையொப்பத் திட்டம்** என்பது ஒரு எண்முறை தகவல் அல்லது ஆவணத்தின் நம்பகத்தன்மையை நிரூபிக்கப் பயன்படுத்தப்படும் ஒரு கணிதத் திட்டமாகும். ஓர் செல்லுபடியான எண்முறை கையொப்பம் தகவலைப் பெறுபவருக்கு அந்தத் தகவல் அறிமுகமான ஒரு அனுப்புநரால் உருவாக்கப்பட்டதென்றும் அந்தத் தகவல் வரும் வழியில் மாற்றப்படவில்லையென்றும் உறுதியளிக்கிறது. எண்முறை கையொப்பங்கள் பொதுவாக மென்பொருள் விநியோகம் மற்றும் பண வரவு செலவுக் கணக்குகளில் பயன்படுத்தப்படுகிறது. இன்னும் வேறு சூழ்நிலைகளில் பொய்க் கையெழுத்து மற்றும் மோசடித் திருத்தம் செய்தல் ஆகியவற்றைக் கண்டுபிடிக்கவும் அது முக்கியமாகப் பயன்படுத்தப்படுகிறது.  
எண்முறை கையொப்பங்கள் பெரும்பாலும் மின்னணுவியல் கையொப்பங்களுக்குப் பயன்படுகின்றன. மின்னணுவியல் கையொப்பம் என்ற சொல் பரவலான அர்த்தத்தை அளிக்கப் பயன்படுத்தப்படுகிறது. அது ஒரு கையொப்பத்தின் நோக்கத்தை நிறைவேற்றும் அம்சம் கொண்டுள்ள எந்த மின்னணுவியல் தரவையும் குறிக்கிறது, ஆனால் அனைத்து மின்னணுவியல் கையொப்பங்களும் எண்முறை கையொப்பங்களைப் பயன்படுத்துவதில்லை. அமெரிக்கா உட்பட சில நாடுகளிலும் ஐரோப்பிய யூனியனிலும், மின்னணுவியல் கையொப்பங்களுக்கு சட்ட ரீதியான முக்கியத்துவம் உள்ளது. என்றாலும், மின்னணுவியல் கையொப்பங்களைப் பற்றிய சட்டங்கள், சட்ட ரீதியான வரையறையைக் கருத்தில் கொள்ளாமல் இங்கு பயன்படுத்தும் விதத்தில் அமையும் எண்முறையில் தகவல்மறைக்கப்பட்ட கையோப்பங்களா இல்லையா என்று தெளிவாக கூறுவதில்லை. எனவே அப்படிப்பட்ட சட்டங்களின் முக்கியத்துவம் சற்று குழப்பம் தரக்கூடியதாகவே உள்ளது.  
எண்முறை கையொப்பங்கள் ஒருவகை சமச்சீரற்ற தகவல்மறைப்பியலை பயன்படுத்துகின்றன. ஒரு பாதுகாப்பற்ற ஊடகத்தின் வழியாக வரும் தகவல்களைப் பெறும் போது அதில் எண்முறை கையொப்பங்கள் இருந்தால் அதைப் பெறுபவர் உண்மையாகவே தனக்குரிய அனுப்புநர் தான் அந்தத் தகவலை அனுப்பினார் என்று நம்ப முடிகிறது. எண்முறை கையொப்பங்கள் பல வகைகளில் பாரம்பரியமாகப் பயன்படுத்தப்பட்டு வரும் கையால் எழுதப்படும் கையொப்பங்களைப் போன்றவையே. முறையாக செயல்படுத்தப்படும் எண்முறை கையொப்பங்களில் மோசடி செய்து கையால் எழுதப்படும் கையொப்பங்களில் செய்வதை விட மிகவும் கடினமாகும். இங்கு விவாதிக்கப்படும் வகையிலான எண்முறை கையொப்ப திட்டங்கள் தகவல்மறைப்பியலின் அடிப்படையிலமைந்தவை. இது திறமிக்கதாக இருக்க வேண்டுமானால் அவற்றை முறையாக செயல்படுத்த வேண்டும். எண்முறை கையொப்பங்கள் மறுதலிக்கமுடியாத தன்மையையும் அளிக்கின்றன. அதாவது ஒருவர் தன்னுடைய தனிப்பட்ட திறவுகோல் இரகசியமாக இருந்தது என்பதை ஒப்புக்கொள்ளும் நிலையில் கையொப்பம் இட்டுவிட்டு தான் கையொப்பமிடவில்லையென்று கூற முடியாது. மேலும் சில மறுதலிக்கமுடியாத திட்டங்களில், ஒரு கால வரையறை உள்ளது. அதனால் தனிப்பட்ட திறவுகோல் வெளிப்பட்டாலும், கையொப்பம் செல்லுபடியாகா நிலையை அடைந்துவிடுகிறது. பிட் சரத்தில் (பிட்ஸ்டிரிங்) எழுதக்கூடிய எதுவும் எண்முறை கையொப்பமிட்ட தகவல்களாக இருக்கலாம். மின்னஞ்சல், ஒப்பந்தங்கள் அல்லது வேறு ஏதாவது தகவல்மறைப்பியல் நெறிமுறையில் அனுப்பப்படுகிற தகவல்கள் போன்றவை இதன் சில உதாரணங்களாகும்.
# எண்முறைக் கையொப்பம்

## வரையறை

ஒரு எண்முறை கையொப்பத் திட்டம் குறிப்பாக மூன்று நெறிமுறைகளைக் கொண்டுள்ளது:  
- *திறவுகோல் உருவாக்க* வழிமுறை என்பது ஒரு சாத்தியமுள்ள தனிப்பட்ட திறவுகோல் தொகுப்பிலிருந்து ஓர் *தனிப்பட்ட திறவுக்கோலை* சமவாய்ப்பு முறையில் சீராக தேர்ந்தெடுப்பதாகும். இந்த வழிமுறை தனிப்பட்ட திறவுகோலையும் அதற்கிணையான *பொது திறவுகோலையும்* வெளியீடாக வழங்குகிறது.
- *கையொப்பமிடும்* வழிமுறை, தகவல் மற்றும் தனிப்பட்ட திறவுகோல் அளிக்கப்பட்டதும் ஓர் கையொப்பத்தை உருவாக்குகிறது.
- *கையொப்பத்தைச் சரிபார்க்கும்* வழிமுறை என்பது தகவல், பொதுத் திறவுகோல் மற்றும் கையொப்பம் ஆகியவை அளிக்கப்படும்போது அதை ஏற்றுக்கொள்ளவும் செய்யலாம் அல்லது நிராகரிக்கவும் செய்யலாம்.  
இரண்டு முக்கிய பண்புகள் தேவைப்படுகின்றன. முதலாவதாக, ஒரு நிலையான தகவல் மற்றும் ஒரு நிலையான தனிப்பட்ட திறவுகோலிலிருந்து கிடைக்கும் கையொப்பம், அந்தத் தகவலோடும் அதற்கிணையான பொது திறவுகோலோடும் சரியாகப் பொருந்துகிறதா என அந்தக் கையொப்பம் சரிபார்க்க வேண்டும். இரண்டாவதாக, தனிப்பட்ட திறவுகோலை கொண்டிராத நபரால் கணினி ரீதியாக ஒரு செல்லும் கையொப்பத்தை உருவாக்க முடியாதபடி இருக்க வேண்டும்.
# எண்முறைக் கையொப்பம்

## சில எண்முறை கையொப்ப வழிமுறைகள்

- RSAவின் அடிப்படையிலான முழு டொமெய்ன் (தள) ஹாஷ், RSA-PSS மற்றும் பல.
- DSA
- ECDSA
- ElGamal கையொப்பத் திட்டம்
- மறுக்கமுடியாத கையொப்பம்
- RSAவுடன் SHA (பொதுவாக SHA-1)
- ராபின் கையொப்ப நெறிமுறை
- பாய்ண்ட்கேவல்-ஸ்டர்ன் கையொப்ப நெறிமுறை
- BLS (தகவல்மறைப்பியல்)
- ஷ்னோர் கையொப்பம்
- உள்ளர்த்தமுள்ள சான்றிதழ்
- ஒட்டுமொத்த கையொப்பம் - ஒன்று சேர்த்தலை ஆதரிக்கும் ஒரு கையொப்பத் திட்டம்: N பயனர்களிடமிருந்து n தகவல்களுக்கு n கையொப்பங்கள் அளிக்கப்படுகின்றன என்று வைத்துக்கொள்வோம், இந்த அனைத்து கையொப்பங்களையும் அனைத்து பயனர்களுக்கும் நிலையான அளவுள்ள ஒரே கையொப்பமாக மாற்றலாம். இந்த ஒற்றை கையொப்பம், n பயனர்கள் தான் n அசல் தகவல்களையும் கையொப்பமிட்டார்கள் என்ற நம்பிக்கையை சரி பார்ப்பவருக்கு அளிக்கும்.
# எண்முறைக் கையொப்பம்

## தொழில்துறை தரக்கட்டுப்பாடுகள்

முறைப்படுத்துபவர்களுக்கும் நிறுவனங்களில் உள்ள அங்கத்தினர்களுக்கும் இடையே, எண்முறை கையொப்பங்களைப் பயன்படுத்துவதற்காக, சில நிறுவனங்கள், பொதுவான பரிமாற்ற இயக்கத் தரக்கட்டுப்பாடுகளை நிறுவின. ஆட்டோமொபைல் துறைக்காக ஆடோமோட்டிவ் நெட்வர்க் எக்ஸ்சேன்ஜும், உடல்நல பராமரிப்பு நிறுவனத்திற்காக SAFE-பையோஃபார்மா அசோசியேஷனும் நிறுவப்பட்டன.
# எண்முறைக் கையொப்பம்

## தொழில்துறை தரக்கட்டுப்பாடுகள்

### மறையீட்டில் கையொப்பம் இடுவதற்காக தனித்திறவுகோல் இணைகளைப் பயன்படுத்துதல்

பல நாடுகளில், பாரம்பரிய எழுதுகோல் மற்றும் காகித கையொப்பங்களுக்கு இருக்கும் மதிப்பே எண்முறை கையொப்பங்களுக்கும் உள்ளது. பொதுவாக, இந்த வரைமுறைகளின்படி, எண்முறையில் கையொப்பமிடப்பட்ட எதுவும் கையொப்பம் இடுபவரை ஆவணத்தில் உள்ள நிபந்தனைகளுக்கு கட்டுப்படுத்துகிறது. இது போன்ற காரணத்திற்காக, மறையீட்டிற்கும் கையொப்பத்திற்கும் தனித்திறவுகோல் இணைகளைப் பயன்படுத்துதல் சிறந்தது என்று பெரும்பாலான நேரங்களில் கருதப்படுகிறது. மறையீடு திறவுகோல் இணையைப் பயன்படுத்தி மறையீடு செய்யப்பட்ட உரையாடலில் ஒருவர் ஈடுபடலாம் (*எ.கா* , வீடு-மனை தொழில் பரிவர்த்தனை குறித்தவைகளில்). ஆனால் மறையீடு, அந்த நபர் அனுப்பும் எந்த தகவலையும் சட்ட ரீதியாக கையொப்பமிடாது. இருவரும் ஒப்புக்கொண்ட பிறகே அவர்களுடைய கையொப்பமிடும் திறவுகோல்களின் மூலம் அவர்கள் ஒப்பந்தத்தில் கையொப்பமிடுவார்கள். அதற்கு பிறகே, குறிப்பிட்ட ஆவணத்தின் நிபந்தனைகளின் மூலம் அவர்கள் இருவரும் சட்ட ரீதியாக இணைக்கப்படுவார்கள். கையொப்பமிடப்பட்ட பிறகு, மறையீடு செய்யப்பட்ட இணைப்பின் மூலமாக ஆவணம் அனுப்பப்படலாம்.
# பிங்க் ஃபிலாய்ட்

**பிங்க் ஃபிலாய்ட்** (*Pink Floyd*) என்பது 1965 ஆம் ஆண்டு இலண்டனில் உருவாக்கப்பட்ட ஒரு ஆங்கில ராக் இசைக்குழு ஆகும். 1960களின் இயங்கிய இந்த இசைக்குழுவினர், மனதை மயக்கும் மற்றும் அதிரவைக்கும் இசையினால் பெரிதும் அடையாளம் காணப்பட்டார்கள். 1970களில் அவர்களது முற்போக்கான ராக் இசையினால் சிறந்து விளங்கினர். பிங்க் ஃபிலாய்ட்டின் நீட்டிக்கப்பட்ட இசையமைப்புகள், ஒலி பரிசோதனைகள், தத்துவ பாடல் வரிகள் மற்றும் புதுமையான காணொளி மேலட்டைகள் மற்றும் விரிவான நேரடிக் காட்சிகளால் வேறுபடுத்தப்பட்டு ஒரு முன்னணி முற்போக்கான ராக் இசைக்குழுவாக மாறினர். இவர்களின் ராக் இசைகள் விமர்சன ரீதியாக பெரிதும் பாராட்டப்பட்டது. மேலும் வணிகரீதியான வெற்றியையும் பெற்றனர். இவர்களில் இசைத் தொகுப்புகள் அமெரிக்காவில் 74.5 மில்லியன் டாலர் என்ற அளவில் விற்றது. மேலும், தனது இசைத் தொகுப்புகளை உலகளவில் 200&nbsp;மில்லியன் டாலர் தொகைக்கு விற்றுள்ளது. பிங்க் ஃபிலாய்ட், *நைன் இன்ச் நெயில்ஸ்* மற்றும் *ட்ரீம் தியேட்டர்* போன்ற சமகால இசைக்குழுவினரையும் ஈர்த்தனர்.
# பிங்க் ஃபிலாய்ட்

## வரலாறு

1965 ஆம் ஆண்டில் பிங்க் ஃபிலாய்ட் உருவானது, அடுத்து விரைவிலேயே *சிட் பரெட் த டீ செட்* குழுவுடன் இணைந்தது. இக்குழுவில் கட்டடக்கலை மாணவர்களான நைக் மசோன், ரோகர் வாட்டர்ஸ், ரிச்சர்ட் ரைட் மற்றும் பாப் குளோஸ் ஆகியோர் இருந்தனர். விரைவில் குளோஸ் இக்குழுவிலிருந்து விலகினார. ஆனாலும் ஓரளவு குறிப்பிடத்தக்க முக்கிய வெற்றிகளை இக்குழுவினர் பெற்றனர். மேலும் இலண்டனின் பிரபலமான இசைக்குழுக்களில் ஒன்றாக இவர்களும் உருவெடுத்தனர். பரெட்டின் நிலையற்ற நடத்தை காரணமாக அவரின் சக நண்பர்கள், கித்தார் கலைஞரும் பாடகருமான டேவிட் கில்மோரை அவர்களுடைய அணியில் சேர்த்துக்கொண்டனர். பரெட்டின் பிரிவைத் தொடர்ந்து, பேஸ் கலைஞரும் பாடகருமான ரோகர் வாட்டர்ஸ் பாடலாசியராகவும் இசைக்குழுவின் அதிக வலுமிக்கவராகவும் ஆனார். அதற்குப் பின்னர் அவர் உலகளவில் விமர்சன ரீதியாகவும் வணிகரீதியாகவும் வெற்றிகளைக் குவித்த மற்றும் குறிப்பிட்ட கருத்தை வெளிப்படுத்தும் *தி டார்க் சைட் ஆஃப் தி மூன்* (1973), *விஷ் யூ வேர் ஹியர்* (1975), *அனிமல்ஸ்* (1977) மற்றும் *தி வால்* (1979) போன்ற தொகுப்புகளை வெளியிட்டார். *தி வால்* திரைப்படத்தை அடிப்படையாகக் கொண்ட இசைத் திரைப்படமான *பிங்க் ஃபிலாய்ட் - தி வால்* (1982), இரண்டு பிரித்தானிய அகாடமி திரைப்பட விருதுகளை வென்றது. பிங்க் ஃபிலாய்ட் குழு பல திரைப்படத்திற்கு இசையமைப்பாளர்களாகவும் இருந்துள்ளனர்.  
1979 ஆம் ஆண்டில் ரைட்டும், 1985 ஆம் ஆண்டில் வாட்டர்ஸும் இசைக்குழுவை விட்டு வெளியேறினர். கில்மோர் மற்றும் மசோன் (ரைட்டினால் சேர்க்கப்பட்டவர்கள்) இருவரும் பதிவுகளையும், நிகழ்ச்சிகளையும் தொடர்ந்து இசைத்து வந்தனர் வாட்டர்ஸ் இக்குழுவின் பெயரை இசைக்குழுவினர் பயன்படுத்துவதை சட்ட ரீதியாக தடுக்க முயற்சித்தார். மேலும் அக்குழுவை கைவிடப்பட்ட ஒன்றாக அறிவித்தார். ஆனால் இக்குழுவினர் நீதிமன்றத்திற்குச் செல்லாமல் கில்மோர், மசோன் மற்றும் ரைட் மூவரும் பிங்க் ஃபிலாய்ட்டின் பெயரை பயன்படுத்துவதற்கான ஒப்பந்தத்தை செய்துகொண்டனர். மீண்டும் இந்த இசைக்குழு உலகளவிலான வெற்றிகளைப் பெற்ற *எ மொமண்டரி லேப்ஸ் ஆப் ரீசன்* (1987) மற்றும் *த டிவிசன் பெல்* (1994) போன்ற இசைத் தொகுப்புகளை வெளியிட்டது. அதைத்தொடர்ந்து வாட்டர்ஸ் தனி இசைக் கலைஞராக மூன்று இசைத் தொகுப்புகளை வெளியிட்டார். இருந்தபோதும் சில வருடங்களுக்கு, வாட்டர்ஸுக்கும் மற்ற மூன்று குழு உறுப்பினர்களுக்குமான தொடர்பானது ஒரு விதமாகவே இருந்தது. 2005 ஆம் ஆண்டில், பாரெட்டைத் தவிர மற்ற அனைவரும் உலகளாவிய விழிப்புணர்வு நிகழ்வான லைவ் 8 இல் ஒரு நிகழ்ச்சிக்காக மீண்டும் இணைந்தனர்
# பிங்க் ஃபிலாய்ட்

## நேரடி நிகழ்ச்சிகள்

பிங்க் ஃபிலாய்ட் நேரடி இசைநிகழ்ச்சிகளில் அனுபவம் வாய்ந்த முன்னோடிகள் என கருதப்பட்டனர். புகழ்பெற்ற மேடை நிகழ்ச்சிகளில் நிகழ்ச்சியை நடத்துபவர்களே கிட்டத்தட்ட இரண்டாம் பட்சமாக கருதப்பட்டனர். காட்சி விளைவுகளில், குவாட்ரோபோனிக் ஒலி பெருக்கி கருவிகளைக் கொண்டு புதுமையான மற்றும் தரமான ஒலித்திறன்களை நிகழ்ச்சிகளின் போது கொடுத்தார்கள்.
# பணிச்சூழலியல்

**பணிச்சூழலியல்** (ஆங்கிலம் : ergonomics) என்பது பணிபுரிபவர்களுக்கு ஏற்றவாறு வேலை, உபகரணம் மற்றும் பணியிடம் போன்றவற்றை வடிவமைக்கும் அறிவியல் ஆகும். மிகை நேரப் பணியினால் ஏற்படும் கடுமையான வலிகளைத் தடுப்பதற்கு சரியான பணிச்சூழலியல் வடிவமைப்பு தேவைப்படுகிறது. அவ்வாறு ஏற்படும் கடுமையான வலிகள் நீண்டகால இயலாமைக்குக் காரணமாகலாம்.  
ஆண்களுக்கான சர்வதேச பணிச்சூழலியல் சங்கத்தின் பணிச்சூழலியல் வரையறை பின்வருமாறு.
<blockquote>
பணிச்சூழலியல் (அல்லது மனிதக் காரணிகள்) என்பது மனிதர்கள் மற்றும் அமைப்பின் மற்ற கூறுகளுக்கு இடையே உள்ள தொடர்புகளைப் புரிந்து கொள்ளுதல் தொடர்பான ஒரு அறிவியல் துறை ஆகும். இதில் கோட்பாடு, கொள்கைகள், தரவு மற்றும் முறைகள், தொழிலில் மனிதர்களுக்கான நன்மைகளுக்கும் ஒட்டுமொத்த அமைப்புச் செயல்பாடுகளுக்கும் உகந்த வடிவமைப்புக்காக பயன்படுத்தப்படும்.
</blockquote>
உடல்நலம், உற்பத்தித் திறன் ஆகிய இரண்டு குறிக்கோள்களை நிறைவேற்றுவதற்காக பணிச்சூழலியல் பயன்படுத்தப்படுகிறது. பாதுகாப்பான அறைகலன்கள், இயந்திரங்களில் எளிதாகப் பயன்படுத்தக்கூடிய இடைமுகங்கள் போன்ற சில விசயங்களின் வடிவமைப்பில் இது தொடர்புடையதாக இருக்கிறது.
# பணிச்சூழலியல்

## மீள்பார்வை

பணிச்சூழலியலானது மக்கள் மற்றும் அவர்களது பணியின் செளகரியத்திற்கு தொடர்புடையதாய் உள்ளது. இதில் பணிகள், உபகரணம், தகவல் மற்றும் சூழல் போன்றவை ஒவ்வொரு பணியாளருக்கும் ஏற்ற வகையில் உள்ளதா என்பதை உறுதி செய்ய முயற்சிப்பதில் பணியாளர்களின் திறமைகள் மற்றும் கட்டுப்பாடுகள் கணக்கில் எடுத்துக் கொள்ளப்படுகிறது.  
ஒரு நபருக்கு பணியில் உள்ள செளகரியத்தை மதிப்பிடுவதற்கு, பணிச்சூழலியலில் செய்த வேலை மற்றும் பணியாளருக்கு உள்ள வேலைகள், பயன்படுத்திய உபகரணங்கள் (அதன் அளவு, வடிவம் மற்றும் பணிக்கு அது எவ்வாறு ஏற்றதாய் உள்ளது) மற்றும் பயன்படுத்திய தகவல் (எப்படி அது தோன்றுகிறது, அணுகப்படுகிறது மற்றும் மாற்றமடைகிறது) போன்றவை ஆய்வு செய்யப்படுகிறது. பணிச்சூழலியல் அதன் மனிதர்கள் மற்றும் அவர்களது சூழல்கள் ஆய்வில் தடைய அறிவியல், உயிர் இயந்திரவியல், இயக்கமுறைப் பொருளியல், தொழில்துறைப் பொருளியல், தொழில்துறை வடிவமைப்பு, மனித உடலியக்கவியல், உடற்செயலியல் மற்றும் உளவியல் போன்ற பல துறைகளுடன் தொடர்புகொண்டு செயல்படுகிறது.  
பொதுவாக, ஒரு பணிச்சூழலியலாளர்கள் உளவியலில் BA அல்லது BS, தொழிலக/இயக்கமுறைப் பொறியியல் அல்லது உடல்நல அறிவியல் படித்தவர்களாக இருப்பர். மேலும் அது தொடர்புடைய பாடங்களில் MA, MS அல்லது PhD முடித்தவர்களாக இருப்பர். பல பல்கலைக்கழகங்கள் பணிச்சூழலியலில் முதுகலை அறிவியல் பட்டங்களை வழங்குகின்றன. மேலும் சிலவற்றில் பணிச்சூழலியல் முதுகலை அல்லது மனிதக்காரணிகள் முதுகலைப் பட்டங்கள் வழங்கப்படுகின்றன. 2000களில், தொழில்சார் மருத்துவர்கள் பணிச்சூழலியல் துறைக்கு மாறிவருகிறார்கள். மேலும் இந்தத் துறை முக்கிய பத்து முன்னேறும் நடைமுறைத் துறைகளில் ஒன்றாக அறிவிக்கப்பட்டுள்ளது.
# பணிச்சூழலியல்

## மீள்பார்வை

### துறைகள்

சர்வதேச பணிச்சூழலியல் சங்கம் (IEA) பணிச்சூழலியலை மூன்று துறைகளாகப் பிரித்துள்ளது:  
- இயற்பியல் பணிச்சூழலியல்: இது மனித உடற்கூறியலுடன் தொடர்புடையது. மேலும் இயக்க நடைமுறையுடன் தொடர்புடைய பண்புகள் கொண்ட தடைய அறிவியல், உடலிக்கவியல் மற்றும் உயிரியக்கவியல் போன்ற சிலவும் இதனுடன் தொடர்புடையன. (பணிபுரியும்போதான உடலிருக்கை நிலை, பொருட்கள் கையாளுதல், தொடர்ந்த இயக்கங்கள், பணி சார்ந்த தசைக்கூட்டுச் சீர்குலைவுகள், பணியிட தளவமைப்பு, பாதுகாப்பு மற்றும் உடல்நலம் உள்ளிட்டவை தொடர்புடைய தலைப்புகள் ஆகும்.)
- புலனுணர்வு சார்ந்த பணிச்சூழலியல்: உணர்தல், நினைவு, பகுத்தறிதல் மற்றும் இயக்க பிரதிச்செயல் போன்ற மனம் சார்ந்த செயல்பாடுகளுடன் இது தொடர்புடையதாகும். அந்த செயல்பாடுகள் மனிதர்கள் மற்றும் அமைப்பின் மற்ற பொருட்களுக்கு இடையில் தொடர்புகளை பாதிக்கக்கூடியவையாக இருக்கும் (மனம் சார்ந்த பணிச்சுமை, முடிவெடுக்கும் திறன், திறமையான செயல்பாடு, மனிதன்-கணினி தொடர்பு, மனித நம்பகத்தன்மை, பணி உளைச்சல் மற்றும் மனித-அமைப்பு வடிவமைப்புடன் தொடர்புடைய பயிற்சிகள் உள்ளிட்டவை தொடர்புடைய தலைப்புகள் ஆகும்).
- நிறுவன ரீதியான பணிச்சூழலியல்: இது அவற்றின் நிறுவன ரீதியான கட்டமைப்புகள், கொள்கைகள் மற்றும் செயல்பாடுகள் உள்ளிட்ட சமூக தொழில்நுட்ப அமைப்புகளின் உகந்ததாக்கலுடன் தொடர்புடையது. (தகவல்தொடர்பு, பணிக்குழு வள மேலாண்மை, பணி வடிவமைப்பு, பணிநேரங்களின் வடிவமைப்பு, குழுப்பணி, பங்கேற்பு வடிவமைப்பு, சமூக பணிச்சூழலியல், கூட்டுறவுப் பணி, புதிய பணித் திட்டங்கள், மெய்நிகர் நிறுவனங்கள், தொலைப்பணி மற்றும் தர மேலாண்மை உள்ளிட்டவை தொடர்புடைய தலைப்புகள் ஆகும்.)
# பணிச்சூழலியல்

## பயன்பாடுகள்

இருபதுக்கும் மேற்பட்ட தொழில்நுட்ப உபகுழுக்கள் கொண்ட மனிதக் காரணிகள் மற்றும் பணிச்சூழலியல் அமைப்பு (HFES) பணிச்சூழலியல் பயன்பாடுகளின் எல்லையைச் சுட்டிக்காட்டியுள்ளது. மனிதக் காரணிகள் பொறியியல் தொடர்ந்து வெற்றிகரமாக விண்வெளி, மூப்படைதல், உடல்நல பராமரிப்பு, IT, பொருட்கள் வடிவமைப்பு, போக்குவரத்து, பயிற்சி, அணுக்கரு மற்றும் மெய்நிகர் சூழல்கள் மற்றும் பல துறைகளில் பயன்படுத்தப்படுகிறது. செர்னொபிலில் அணுக்கரு பேரழிவு ஏற்பட்டதற்கு ஆலை வடிவமைப்பாளர்கள் மனிதக் காரணிகளில் போதுமான கவனம் செலுத்தாததே காரணம் என கிம் விசெண்டே என்ற டொரண்டோ பல்கலைகழக பணிச்சூழலியல் பேராசிரியர் வாதிட்டார். "இயக்குபவர்கள் அனுபவமிக்கவர்கள் ஆனால் சிக்கலான அணு உலைகள் மற்றும் கட்டுபாட்டு பேனல்கள் [பேரழிவுக்கு முன்னோடியாக] என்ன அவர்கள் பார்த்திருந்தார்கள் என்று அவர்கள் புரிந்து கொள்ளும் திறனைக் காட்டிலும் முந்திச் செல்கின்றன".  
இயற்பியல் பணிச்சூழலியல் மருத்துவத் துறையில் முக்கியமானதாக இருக்கிறது. குறிப்பாக கீல்வாதம் (நீண்டகால மற்றும் தற்காலிகமான, இரண்டும்) போன்ற உடலியக்கவியல் நோயுறல்கள் அல்லது சீர்குலைவுகள், அல்லது மணிக்கட்டு குகை நோய் கண்டறிதலில் பயன்படுத்தப்படுகிறது. இந்த சீர்குலைவுகளால் பாதிக்கப்படாதவர்களுக்கு முக்கியமில்லாத அல்லது புலப்படாத அழுத்தம் மிகவும் வலி நிறைந்ததாக இருக்கலாம் அல்லது இந்த சீர்குலைவுகளால் பாதிக்கப்பட்டவர்கள் குறிப்பிட்ட கருவிகளை பயன்படுத்த முடியாத நிலை ஏற்படலாம். பல பணிச்சூழல் ரீதியாக வடிவமைக்கப்பட்ட பொருட்கள் இது போன்ற சீர்குலைவுகளுக்கு சிசிச்சையளிக்கவும் அல்லது தவிர்க்கவும் பயன்படுத்தப்படுகிறது அல்லது பரிந்துரைக்கப்படுகிறது. மேலும் அழுத்தம்-தொடர்பான நீண்ட கால வலி சிகிச்சையிலும் பயன்படுத்தப்படுகிறது.  
மனிதக் காரணிகள் சிக்கல்கள் எளிமையான அமைப்புகள் மற்றும் நுகர்வோர் பொருட்களிலும் கூட எழுந்துள்ளன. மொபைல் தொலைபேசிகள் மற்றும் பிற கையடக்கக் கருவிகள் அளவில் சுருங்கிவிட்ட போதும் மிகவும் சிக்கலாக வளர்ந்துள்ளன (இந்த நிகழ்வு "க்ரீப்பிங் ஃபீச்சரிசம்" என குறிப்பிடப்படுகிறது). உலகம் முழுதும் மில்லியன் கணக்கிலான VCRகளில் "12:00" என்றே ஒளிரும். ஏனெனில் மிகவும் குறைவான மக்களாலேயே நேரத்தை அதில் எப்படி அமைப்பது என்பதைப் புரிந்து கொள்ள முடிந்தது அல்லது அலாரம் கடிகாரங்களைப் பயன்படுத்தும் பயனர்கள் தூங்கி எழும்போது அலாரத்தை அனைப்பதாக நினைத்துக்கொண்டு அதற்கு பதிலாக 'ஸ்நூஸ்' பொத்தானை அமுக்கி விடுவார்கள் உள்ளிட்டவை இதற்கு சில எடுத்துக்காட்டுகளாகும். அமைப்புகள் அணுகுமுறை அல்லது பயன்பாட்டுப் பொறியியல் வாழ்க்கைச் சுழற்சி என்றும் அழைக்கப்படும் ஒரு பயனரை-மையப்படுத்திய வடிவமைப்பு (UCD) பயனர்-அமைப்பை மேம்படுத்துவதை நோக்கமாகக் கொண்டுள்ளன.
# பணிச்சூழலியல்

## பயன்பாடுகள்

### பணிச்சூழலியல் சோதனைகள் வடிவமைப்பு

குறிப்பிட்ட தொடர் படிநிலைகள் பணிச்சூழலியல் சோதனையை சரியாக வடிவமைப்பதற்காக பயன்படுத்தப்பட வேண்டும். முதலில், ஒருவர் நடைமுறைத் தாக்கத்திற்கு வாய்ப்புள்ள பிரச்சனையைத் தேர்வு செய்ய வேண்டும். அந்த பிரச்சனை தற்போதைய தத்துவத்தை ஆதரிப்பதாகவோ அல்லது சோதிப்பதாகவோ இருக்க வேண்டும். பயனர் ஒன்று அல்லது சில சார்ந்த மாறி(களை)யைத் தேர்ந்தெடுக்க வேண்டும். அவை பொதுவாக பாதுகாப்பு, ஆரோக்கியம், மற்றும்/அல்லது உடலியக்கவியல் செயல்பாடுகள் போன்றவற்றை கணக்கிடுபவையாக இருக்க வேண்டும். சாராத மாறி(களும்)யும் வேறு நிலைகளில் தேர்ந்தெடுக்கப்பட வேண்டும். பொதுவாக, ஊதிய பங்கேற்பாளர்கள், ஏற்கனவே உள்ள சூழல், உபகரணம், மற்றும்/அல்லது மென்பொருள் போன்றவை சோதனையில் உட்படுத்தப்படும். பயனர்கள் சோதிக்கும் போது, சோதிப்பவருக்கு முறை அல்லது பணியை விளக்கும் ஜாக்கிரதையான கட்டளைகளைக் கொடுக்க வேண்டும் பின்னர் தன்னார்வ அனுமதியைப் பெறவேண்டும். பயனர் அனைத்து சாத்தியமுள்ள இணைதல்கள் மற்றும் இடைவினைகளைக் கண்டறிய வேண்டும், நிகழும் பல மாறுபாடுகளைக் கவனிப்பதற்கு இது உதவும். பன்மடங்கு உற்றுநோக்கல்கள் மற்றும் பரிசோதனைகள் நடத்தப்பட்டு ஒப்பிடப்படுவதன் மூலம் சிறந்த முடிவுகளைப் பெறலாம். சோதனை முடிவடைந்தவுடன், சோதிக்கப்படும் நபர்களுக்கு இடையில் தரவுகளை மாற்றி மறுவடிவமைப்பு செய்ய வேண்டும். சோதனை செய்யப்படுவதற்கு முன்பு நிறுவன திறனாய்வுக் குழுமத்திடமிருந்து அனுமதி பெற வேண்டியது மிகவும் பொதுவான ஒன்று. ஒரு கணக்கீட்டு மாதிரி பயன்படுத்தப்பட வேண்டும், அதனால் சோதனை முடிவடைந்தவுடன் தரவுகள் தெளிவாக இருக்கும்.  
சோதனை வெள்ளோட்டச் சோதனையில் இருந்து ஆரம்பிக்கிறது. அந்த நபர் சோதனையைப் புரிந்து கொண்டாரா?, உபகரணங்கள் வேலை செய்கிறதா?, சோதனையைக் கொடுக்கப்பட்ட நேரத்திற்குள் முடித்துவிட முடியுமா? என்பனவற்றை முன்கூட்டியே உறுதி செய்து கொள்ள வேண்டும். சோதனை உண்மையில் தொடங்கியவுடன் சோதனைக்கு வந்த நபருக்கு அவரது பணிக்கான ஊதியம் வழங்கப்பட்டிருக்க வேண்டும். அனைத்து நேரங்களும் மற்ற அளவீடுகளும் கவனமாக அளவிடப்பட்டு பதிவு செய்யப்பட வேண்டும். அனைத்துத் தரவுகளும் தொகுக்கப்பட்டவுடன் அவை ஆய்வு செய்யப்பட்டு, சுருக்கப்பட்டு சரியான வழியில் வடிவமைக்கப்பட வேண்டும். சோதனையை விவரிக்கும் ஒரு அறிக்கை எழுதப்பட வேண்டும். அவை பொதுவாக ANOVA அட்டவணை, வரைபடங்கள் மற்றும் மையக்கருத்தை வெளிப்படுத்துதல் அடங்கிய புள்ளியியல் காட்சியாக இருக்க வேண்டும். குறிப்பிட்ட எண்ணிக்கையிலான வரைவுகள் எழுதப்பட்டு, மாற்றி அமைக்கப்பட்டு இறுதியாக வரும் தாள், தேவைப்படும் பொருளுக்கான போதுமான அறிக்கைகள் அடங்கியதாக உள்ளதா என்பது உறுதி செய்யப்பட வேண்டும்.
# பணிச்சூழலியல்

## பயன்பாடுகள்

### பணியிடத்தில் பணிச்சூழலியல்

பாடத்திட்டத்திற்கு வெளியே 'பணிச்சூழலியல்' என்ற வார்த்தை பொதுவாக பணியிடம் (எடுத்துக்காட்டாக பணியிடச்சூழல் மேசைகள் மற்றும் விசைப்பலகைகள்) தொடர்புடைய இயற்பியல் பணிச்சூழலியலைக் குறிப்பதாக பயன்படுத்தப்படுகிறது. பணியிடத்தில் பணிச்சூழலியல் நீண்ட கால மற்றும் குறைந்த காலம் இரண்டிலுமே பணியாளர்களில் பாதுகாப்புகாகவே பெருமளவில் செய்யப்படுகிறது. பணிச்சூழலியல் பாதுகாப்பை பலப்படுத்துவதின் செலவினங்களைக் குறைக்க உதவும். பணியாளர்களுக்கு இழப்பீட்டுத் தொகை கொடுப்பதை இது குறைக்கும். எடுத்துக்காட்டாக, ஒவ்வொரு ஆண்டும் ஐந்து மில்லியன் பணியாளர்களுக்கும் மேல் அதீத உழைப்புப் பாதிப்புகளுக்கு ஆளாகிறார்கள். பணிச்சூழலியல் வழியாக பணியிடங்கள் வடிவமைக்கப்படும் போது பணியாளர்கள் அதீத உழைப்பைச் செய்வதாக நினைக்கவில்லை. மேலும் உற்பத்தித் துறை பணியாளர்களுக்கான இழப்பீட்டுத் தொகையில் பல பில்லியன்கள் சேமிக்கலாம்.  
பணியிடங்களில் பணிச்சூழலியல் செயல்முறைகளின் போது எதிர்வினை அல்லது நேர்வினை அணுகுமுறை பயன்படுத்தப்படலாம். எதிர்வினை பணிச்சூழலியலில் சிலவிசயங்கள் நிலையாக தீர்க்கப்படும் மற்றும் திருத்தமான செயல்முறைகள் எடுக்கப்படும். நேர்வினை பணிச்சூழலியலில் மேம்படுத்த வேண்டிய பகுதிகள் அவை பெரிய சிக்கலாக மாறுவதற்கு முன்பு கண்டறியப்பட்டு தீர்க்கப்படும். சிக்கல்கள் உபகரண வடிவமைப்பு, பணி வடிவமைப்பு அல்லது சூழல் வடிவமைப்பு போன்றவற்றின் வழியாக தீர்க்கப்படுகிறது. உபகரண வடிவமைப்பு மக்களால் பயன்படுத்தப்படும் உண்மையான இயங்கும் கருவிகளை மாற்றம் செய்தல் ஆகும். பணி வடிவமைப்பு உபகரணங்களில் மக்கள் என்ன செய்ய வேண்டும் என்பதில் மாற்றம் செய்தல் ஆகும். சூழல் வடிவமைப்பு மக்கள் பணிபுரியும் சூழல்களில் மாற்றம் செய்தல் ஆகும், ஆனால் அவர்கள் பயன்படுத்தும் உபகரணங்களில் அல்ல.
# பணிச்சூழலியல்

## பணிச்சூழலியல் துறைகள்

### பொறியியல் உளவியல்

*பொறியியல் உளவியல்* பணிச்சூழலியலின் துறையிடைப்பகுதி ஆகும். மேலும் இவை மக்களுக்கும் இயந்திரங்களுக்கும் இடையில் உள்ள தொடர்பை அவற்றை கவனமாக மேம்படுத்தும் நோக்கத்துடன் ஆய்வு செய்பவை. இது உபகரணம் மறுவடிவமைத்தல், இயந்திரங்களை மக்கள் பயன்படுத்தும் முறையை மாற்றுதல் அல்லது பணி நடைபெறும் இடத்தை மாற்றுதல் போன்றவற்றை உள்ளடக்கியது. பொதுவாக, பொறியியல் உளவியலாளரின் பணி தொடர்புகளை மிகவும் "பயனருக்கு எளிதானதாக" மாற்றுதல் என விவரிக்கப்படுகிறது.  
பொறியியல் உளவியல் வடிவமைப்பு மற்றும் உபகரணங்களைப் பயன்படுத்துவதில் உளவியல் ரீதியான காரணிகளைத் தொடர்புபடுத்தும் ஒரு உளவியலைப் பயன்படுத்தும் துறை ஆகும். மனிதக் காரணிகள் என்பது பொறியியல் உளவியலை விட விரிவானதாகும். அவை குறிப்பாக மூளையின் தகவல் செயல்பாட்டுத் திறனுடன் பொருந்திய வடிவமைப்பு முறைகளில் கவனம் செலுத்துகின்றன.
# பணிச்சூழலியல்

## நிறுவனங்கள்

சர்வதேச பணிச்சூழலியல் சங்கம் [http://www.iea.cc ] (IEA) ஒரு பணிச்சூழலியல் கூட்டமைப்பு மற்றும் உலகம் முழுவதும் உள்ள மனிதக் காரணிகள் அமைப்புகள் ஆகும். IEA வின் நோக்கம் பணிச்சூழலியல் அறிவியலை விரிவுபடுத்துதலும் முன்னேற்றுதலும் மற்றும் செயல்படுத்துதலும் ஆகும். அதன் பயன்பாட்டின் நோக்கத்தை விரிவுபடுத்துதல் மூலம் வாழ்க்கைத் தரத்தை மேம்படுத்துவது மற்றும் சமூகத்துக்கு அதை அர்ப்பணித்தல் ஆகும். 2008 ஆம் ஆண்டு செப்டம்பர் மாதம் முதல் சர்வதேச பணிச்சூழலியல் சங்கம் 46 கூட்டமைவு அமைப்புகளையும் 2 இணைக்கப்பட்ட அமைப்புகளையும் கொண்டுள்ளது.  
சர்வதேச தானுந்துப் பொறியாளர்களின் அமைப்பு (SAE) விண்வெளி, தானுந்து மற்றும் வணிக ரீதியான வாகனங்கள் துறைகளில் மொபைல் பொறியியல் தொழிலாளர்களுக்கான ஒரு அதிகாரப்பூர்வ நிறுவனம் ஆகும். இந்த அமைப்பு கார்கள், பார வண்டிகள், படகுகள், விமானம் மற்றும் அனைத்து வகையான ஆற்றல் மிக்க வாகனங்களின் பொறியியலுக்கு தரங்களை நிர்ணயிக்கும் ஒரு நிறுவனம் ஆகும். தானுந்து பொறியாலர்களின் அமைப்பு தானுந்துத் துறையில் மற்றும் வேறு துறைகளில் பயன்படுத்துவதற்கு குறிப்பிட்ட எண்ணிக்கையிலான தரங்களை நிறுவி உள்ளது. இது வாகனங்களின் வடிவமைப்பில் மனிதக் காரணிகள் கொள்கைகளை நிலைநாட்டுவதற்கு இணக்கமாக இருப்பதற்கு ஊக்கமளிக்கிறது. தானுந்து வடிவமைப்பில் பணிச்சூழலியல் பணியை மேற்கொள்வது தொடர்பான மிகவும் செல்வாக்கான நிறுவனங்களில் இதுவும் ஒன்று. இந்த அமைப்பு மனிதக் காரணிகள்/பணிச்சூழலியல் சம்பந்தமான அனைத்து தலைப்புகளிலும் தொடர்ந்து கலந்தாய்வுகள் நடத்தி வருகிறது.  
ஐக்கிய இராட்சியத்தில் பணிச்சூழலியல் அமைப்பு பணிச்சூழலியலார்களுக்கான தொழில்ரீதியான அமைப்பாக இருக்கிறது. அமெரிக்க ஒன்றியத்தில் இது மனிதக் காரணிகள் மற்றும் பணிச்சூழலியல் அமைப்பாக [http://www.hfes.org ] இருக்கிறது. ஐரோப்பாவில் தொழில்ரீதியான சான்றளித்தல் சென்டர் ஃபார் ரெஜிஸ்ட்ரேசன் ஆஃப் ஈரோப்பியன் எர்கொனாமிஸ்ட்ஸ் [http://www.eurerg.org ] (CREE) ஆல் நிர்வகிக்கப்படுகிறது. அமெரிக்க ஒன்றியத்தில் போர்ட் ஆஃப் சர்ட்டிஃபிகேசன் இன் புரொஃபசனல் எர்கொனாமிக்ஸ் [http://www.bcpe.org ] இந்த செயல்பாட்டைச் செய்கிறது.
# பாரத் இராட்டிர சமிதி

**பாரத் இராட்டிர சமிதி** (*Bharat Rashtra Samithi*, முன்பு "தெலுங்கானா இராட்டிர சமிதி" (*Telangana Rashtra Samithi*) என்பது ஆந்திர மாநிலத்திலிருந்து தனித் தெலுங்கானா மாநிலம் அமைவதற்காக அமைக்கப்பட்ட ஒரு மாநில கட்சி ஆகும். இக்கட்சியை தொடங்கியவர் திரு. கே. சந்திரசேகர ராவ் ஆவார்.
# பாரத் இராட்டிர சமிதி

## அமைப்பின் தோற்ற வரலாறு

தெலுங்கானா இராட்டிர சமிதியின் தலைவர், திரு. கே. சந்திரசேகர ராவ் , கட்சியை தொடங்குவதற்கு முன்பு தெலுங்கு தேசக்கட்சியில் இருந்தார். 2001-ஆம் ஆண்டு அவர் இக்கட்சியை தொடங்கும்போது, ஆந்திர சட்டப்பேரவையில் துணை சபாநாயகராக பதவி வகித்தார். கட்சியை தொடங்கும் போது தனது பதவியை மட்டுமல்லாது ஆந்திர சட்டமன்றத்திலிருந்தும் விலகினார்.